**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.09.2023, ora 08.00 – 22.09.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.09.2023, ora 07.00**

**RÂURI**

**Debitele au fost relativ staționare**, exceptând cursurile inferioare ale Mureşului şi Timişului, unde au fost în creştere prin propagare.

Pe râurile din bazinele hidrografice: Vişeu, Iza, Tur, Someş, pe cursul superior al Prutului şi în bazinul superior şi mijlociu al Timişului debitele au fost în scădere.

Mici creşteri de niveluri şi debite ca urmare a precipitațiilor slabe cantitativ căzute în interval s-au înregistrat pe unele râuri din zonele de deal şi munte din vestul, centrul şi sud-vestul țării.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste 100%) din normalele lunare) pe râurile din bazinul hidrografic Moravița, bazinele superioare si mijlocii ale Jiului, Gilortului, pe unii afluenți ai Oltului inferior și mai mici (sub 30%) pe râurile din bazinele hidrografice: Caraș, Râmnicu Sărat, Bârlad, Tazlău şi Jijia și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi relativ staționare**, exceptând cursul inferior al Mureşului, unde vor fi în creştere prin propagare.

Pe râurile din bazinele hidrografice Someş şi Timiş şi pe cursul superior al Prutului debitele vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 21-22.09.2023 **a fost staționar, având valoarea de** **2600 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi staționar (2600 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20 mc/s;

-r. Dâmbovița: ac. Văcărești: 4,5 mc/s;

-CA2: 0,7 mc/s;

-Der. Mircea Vodă: 1.3 mc/s.

**A.B.A. Crişuri**

Debitul râului Barcău în secțiunea Nușfalău este 0.359 mc/s;

Debitul râului Crișul Alb în secțiunea Crișcior este 0.290 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a II-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 21.09.2023, ora 09.00 –22.09.2023, ora 06.00**

**În ţară,** vremea s-a menținut mult mai caldă decât în mod normal pentru această perioadă în majoritatea zonelor (în general abateri de 4...7 grade față de mediile multianuale), excepție făcând vestul Olteniei, sudul Banatului și sud-vestul Transilvaniei, unde valorile termice diurne, în scădere accentuată față de ziua anterioară, s-au situat în jurul celor specifice datei. Pe parcursul zilei cerul a fost variabil, cu înnorări în jumătatea de sud-vest a țării, unde pe alocuri a plouat slab, iar după-amiaza și spre seară au fost dezvoltări noroase convective și izolat averse ce au avut și caracter torențial, însoțite de descărcări electrice în zona Carpaților de Curbură (unde a fost consemnată o cantitate de 50 l/mp,

la postul pluvio Ciuruc - județul Vrancea) și în sudul Moldovei. Noaptea, înnorările au fost temporar accentuate și au fost averse însoțite de descărcări electrice în Banat și Oltenia, local în Muntenia și pe arii restrânse în Crișana, Transilvania și Maramureș. Vântul a suflat slab și moderat, cu intensificări în dealurile Crișanei, în sudul Banatului și al Transilvaniei, inclusiv în zonele montane aferente, cu viteze mai mari (de 50...60 km/h). Temperaturile maxime s-au încadrat între 20 de grade la Petroșani și 32 de grade la Oltenița, iar la ora 6 valorile termice erau cuprinse între 11 grade la Toplița, Joseni și Miercurea Ciuc și 22 de grade la Sulina, Gura Portiței și Constanța-dig. S-a semnalat ceață la începutul intervalului izolat în zonele depresionare din centru și nord-est.

**Observaţie:** în intervalul de diagnoză au fost în vigoare 6 mesaje de atenționare meteorologică cod galben pentru fenomene meteorologice periculoase imediate (3 emise de SRPV Bacău, 1 de SRPV Cluj, 1 de SRPV Sibiu, 1 de SRPV Timișoara).

**La Bucureşti,** vremea a fost deosebit de caldă pentru ultima decadă a lunii septembrie, devenind călduroasă în orele după-amiezii, astfel că temperatura maximă a fost de 30 de grade la Afumați și 31 de grade la Filaret și Băneasa (valori cu 7 grade peste media multianuală a datei). Cerul a fost variabil spre senin pe parcursul zilei, apoi a avut înnorări temporare și în unele cartiere au fost ploi slabe, de scurtă durată în orele serii și din nou în a doua parte a nopții. Vântul a suflat în general slab. La ora 6.00 se înregistrau 16 grade în Băneasa și 17 grade la Filaret și Afumați.

**3. Prognoza meteorologică în intervalul 22.09.2023, ora 09.00–23.09.2023, ora 9.00**

**În ţară,** vremea va deveni deosebit de caldă pentru ultima decadă a lunii septembrie, iar în Câmpia de Vest și în Câmpia Română va fi călduroasă după-amiaza. Temperaturile maxime vor fi cuprinse între 24...25 de grade pe litoral și 34 de grade în sud-vestul Munteniei, iar cele minime între 11 și 22 de grade, mai coborâte în depresiunile Carpaților Orientali, până spre 8...9 grade. Cerul va fi variabil, cu înnorări temporare, averse, însoțite și de descărcări electrice pe parcursul zilei, pe arii restrânse în zonele de munte, dar izolat și în Maramureș, Transilvania, Moldova și Muntenia. Temporar vântul va prezenta intensificări în regiunile vestice, estice și sud-estice, cu viteze mai mari pe litoral, în deltă și pe crestele montane, unde vor fi rafale în general de 50...60 km/h, iar în rest va sufla slab și moderat. Mai ales spre sfârșitul intervalului, pe alocuri în centru și est și izolat în rest se va forma ceață.

**La Bucureşti,** vremea va fi predominant frumoasă și va deveni călduroasă în orele după-amiezii, cu o maximă termică de 31...32 de grade. Cerul va fi variabil, cu înnorări și condiții reduse de ploaie în primele orele ale zilei, iar noaptea va deveni mai mult senin. Vântul va sufla slab până la moderat. Temperatura minimă va fi de 14...17 grade.

***II. CALITATEA APELOR***

**Pe râurile interioare**

**S.G.A. Caraș-Severin** informează că la data de 21.09.2023 a fost semnalată o poluare a cursului de apă Bârzăviţa pe raza municipiului Reșiţa, fenomen manifestat printr-o culoare albicioasă a apei și miros specific apelor uzate menajere. La faţa locului s-au deplasat reprezentanţii S.G.A. Caraș-Severin și ai societăţii AquaCaraș pentru identificarea sursei de poluare, constatând ca aceasta s-a produs în urma unor scurgeri din reţeaua de canalizare. Personalul S.G.A. Caraș-Severin a prelevat probe de apă. O echipă a SC AquaCaraș SA intervine pentru stoparea scurgerilor, se va reveni cu informaţii.

**Pe Marea Neagră**

**A.N.A.R.** revine cu informaţii despre evenimentul din data de 20.09.2023, în care a fost implicată nava M/V SEAMA, Pav. TOGO, IMO 7827328, port plecare Bartin, destinația Izmail, precizând următoarele:

-la data de 20.09.2023, ora 06:45, nava M/V SEAMA, ancorată în apele teritoriale ucrainene, urmând a tranzita canalul Bîstroe, a contactat VTMIS-SL prin apel MAYDAY, informând că a avut loc o explozie în sala mașinii, ce a afectat integritatea navei și cerând asistență pentru abandonul navei. Din declarațiile verbale ale șefului mecanic și ale unui marinar al navei, în data de 19.09.2023, aprox. orele 18:00, au văzut un scafandru pe lângă navă, fară nici o barcă în apropiere, iar după aprox. 12 ore, la ora 06:30, în data de 20.09.2023, a avut loc explozia care a afectat compartimentul mașină și o cabină. **Nu au fost observate urme de poluare și nu s-au înregistrat victime omenești.**

-la fața locului s-a deplasat la ora 07:02 SAR ARES, care la ora 07:40 s-a întors cu cele 12 persoane preluate de la bordul navei. La ora 08:05 SAR ARES a intrat pe canalul Sulina cu cei 12 membri ai echipajului pentru a-i preda la serviciul UPU Sulina. S-a dispus deplasarea R/M Sulina 2, proprietatea A.F.D.J .R.A. Galați, pentru eventuala remorcare a navei și schimbarea poziției acesteia într-un loc în care nu ar putea influența traficul maritim.

-nava M/V SEAMA a fost remorcată de Rem. SULINA 2, apoi a fost eșuată și ancorată la insula formată natural în golful Musura la nord de canalul Sulina, pentru a nu influenţa traficul navelor maritime sau ancorarea lor în rada maritimă a portului Sulina.

Cercetările vor fi continuate de către Autoritatea Navală Română și Garda de Coastă sub coordonarea Parchetului de pe lângă Curtea de Apel Constanţa.

**În scopul evitării producerii unei poluări s-a deplasat la faţa locului nava SAR ARES aparţinând ARSVOM Constanţa pentru poziţionarea de baraje antipoluante în jurul navei.**

Pe fluviul Dunărea nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Argeș** informează telefonic că la data de 21.09.2023 pe raza comunei Mărăcineni a fost avariată o conductă de gaze în urma unor lucrări la carosabil pe DN 73 Pitești-Câmpulung. Traficul a fost oprit în ambele sensuri, iar perimetrul a fost izolat de către echipajele I.S.U. Argeș din cauza concentrației de gaze din aer. În jurul orei 17:00 conducta fost remediată, iar în afară de volumul de gaze emanat în atmosferă nu s-au înregistrat alte probleme, traficul rutier pe DN 73 fiind reluat.

**Agenţia Naţională pentru Protecţia Mediului** informează că din rezultatele analizelor efectuate la data de 20.09.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare